Ο **Θανάσης Γκαϊφύλλιας** (Σουφλί, 25 Οκτωβρίου 1947) είναι Έλληνας μουσικός, συνθέτης, στιχουργός και τραγουδιστής.

Βιογραφικά στοιχεία
-------------------

Ο τραγουδοποιός Θανάσης Γκαϊφύλλιας, γεννήθηκε στις 25 Οκτωβρίου του 1947 στο Σουφλί του Έβρου. Σε ηλικία έξι ετών, το 1953, εγκαταστάθηκε με την οικογένειά του στην Κομοτηνή, όπου μεγάλωσε και τελείωσε το σχολείο. Το 1968 κάνει τον πρώτο του δίσκο στη Lyra του Αλέξανδρου Πατσιφά, με τίτλο το όνομά του, όπου ερμηνεύει και γράφει, επηρεασμένος από το Νέο Κύμα τα τέσσερα πρώτα του τραγούδια.

Ακολουθεί το "Ωτοστόπ" (Lyra 1971) και η "Ατέλειωτη Εκδρομή" (Minos 1975), δύο σπουδαίοι δίσκοι της ελληνικής δισκογραφίας. Το 1977 εγκαταλείπει τη δισκογραφία και τη νύχτα της Αθήνας και γυρίζει στην ιδιαίτερη πατρίδα του, τη Θράκη, όπου δεν σταμάτησε ούτε στιγμή να ασχολείται με τη μουσική. Άνοιξε ένα δισκοπωλείο – βιβλιοπωλείο, το περίφημο «Κύτταρο» που για τα επόμενα 26 χρόνια (έως τις αρχές του 2003) υπήρξε μια σημαντική κοιτίδα πολιτισμού για όλη την περιοχή της Θράκης. Το 1985 κυκλοφορεί τον τρίτο ολοκληρωμένο προσωπικό του δίσκο, το «Φύλλο Πορείας» στον οποίο συμμετέχει και η σύζυγός του Λία Τζιαμπάζη. Με τη νομικό και τραγουδίστρια Λία Τζιαμπάζη παντρεύτηκαν στις αρχές του 1985 και μέχρι σήμερα ζούνε μαζί στην Κομοτηνή. Έχουν δύο παιδιά, τη Δανάη (γεν. 1985) και τον Κωνσταντίνο (γεν. 1987). 

Στις αρχές της δεκαετίας του ΄90 ο Θανάσης Γκαϊφύλλιας ξεκινά τις δικές του δισκογραφικές παραγωγές μέσα από το label «Δίσκοι Κύτταρο Κομοτηνής». Κάνει δύο προσωπικούς δίσκους, το «Βραδιάζει» (1991) και το «Stavento» (1999), ένα cd single με τον τίτλο «Το τραγούδι της τιμής» (1997) όπου συνεργάζεται με το σχήμα «Αλάβαστρο» (μουσουλμάνοι και χριστιανοί μουσικοί της Θράκης) και το «Επί Πτυχίω» (1996) με τραγούδια που ερμήνευσαν και έγραψαν παλιοί φοιτητές του Δημοκριτείου Πανεπιστημίου Θράκης, όπως ο Λάκης Λαζόπουλος, ο Θοδωρής Ξυδιάς, ο Κώστας Λειβαδάς, ο Γιώργος Λαγγουρέτος, η Λία Τζιαμπάζη κ.ά. Την ίδια εποχή συμμετέχει, ως ερμηνευτής, σε δίσκους των Νότη Μαυρουδή, Γιώργου Φραντζολά, Τάκι Αλεξίου, κ.ά. 

Έχει κάνει μουσικές εκπομπές στην ΕΡΑ Κομοτηνής και έχει γράψει μουσική και τραγούδια για θεατρικά έργα που ανέβασε το ΔΗ.ΠΕ.ΘΕ. Κομοτηνής: "Τα μωρά τα φέρνει ο πελαργός" των Μιχάλη Ρέππα - Θανάση Παπαθανασίου, "Τύμπανο τρομπέτα και κόκκινα κουφέτα" του Γιάννη Ξανθούλη, "Το φιντανάκι" του Παντελή Χορν, "Μιας πεντάρας νιάτα" των Ασημάκη Γιαλαμά – Κώστα Πρετεντέρη, "Η αυλή των θαυμάτων" του Ιάκωβου Καμπανέλλη, ο "Λεπρέντης" του Μιχαήλ Χουρμούζη, ο "Μανδραγόρας" του Νικολό Μακιαβέλι, κ.ά.

Το 2008 ανέβασε σε μορφή λαϊκού ορατορίου το ποιητικό έργο του Οδυσσέα Ελύτη «Ο Ήλιος ο Ηλιάτορας» σε Κομοτηνή, Αλεξανδρούπολη και Σαμοθράκη. Το 2010 κυκλοφόρησε από τη Lyra ο διπλός δίσκος «Αυτά που ρωτάς – Ζωντανά στο Κύτταρο», με αποσπάσματα από τις εμφανίσεις του στη μουσική σκηνή «Κύτταρο» της Αθήνας (Νοέμβριος 2009). Στο δίσκο αυτό υπάρχουν κυρίως παλιά, αλλά και ορισμένα καινούργια τραγούδια.

Ο Θανάσης Γκαϊφύλλιας μελοποίησε και ερμήνευσε σημαντικούς ποιητές και στιχουργούς, όπως Κώστας Καρυωτάκης, Μιχάλης Κατσαρός, Γεώργιος Δροσίνης, Γιώργος Σουρής, Γιάννης Ρίτσος, Κώστας Βάρναλης, Μιχάλης Γκανάς, Ναζίμ Χικμέτ, Τζελαλαντίν Ρούμι, Μάνος Ελευθερίου, Αντώνης Παπαϊωάννου, Τάσος Σαμαρτζής, Άκος Δασκαλόπουλος, κ.ά. 

Συνεργάστηκε, από το 1968 έως σήμερα, τόσο στη δισκογραφία, όσο και σε ζωντανές εμφανίσεις, με τους σημαντικότερους Έλληνες μουσικοσυνθέτες, ενορχηστρωτές, τραγουδοποιούς, τραγουδιστές και συγκροτήματα. 

Το 2012 συμμετείχε ως γκεστ σταρ στην κινηματογραφική ταινία του Αλέξανδρου Κωνσταντάρα "Η Επιστροφή του Λαζάρου" (The Retum of Lazarus). 

Το Σάββατο 29 Αυγούστου 2009, στη Μαρώνεια Ροδόπης, πραγματοποιήθηκε ένα από τα μεγάλα του όνειρα. Έγιναν τα εγκαίνια της επανάχρησης, έπειτα από αιώνες, του μοναδικού σωζόμενου αρχαίου θεάτρου της Θράκης, του περίφημου Αρχαίου Θεάτρου Μαρώνειας. Για το γεγονός αυτό εργάστηκε δεκαπέντε χρόνια μέσα από τον "Σύλλογο Φίλων Αρχαίου Θεάτρου Μαρώνειας" που ίδρυσε ο ίδιος για την ανέγερση, αναστήλωση και επαναλειτουργία του θεάτρου.

Δισκογραφία
-----------

### Προσωπικοί Δίσκοι

* 1968: Θανάσης Γκαϊφύλλιας
* 1971: Ωτοστόπ - Που πας αφέντη μέρμηγκα
* 1975: Η Ατέλειωτη Εκδρομή του Γκαϊφύλλια
* 1985: Φύλλο Πορείας
* 1991: Βραδιάζει
* 1997: Το Τραγούδι της Τιμής
* 1999: Stavento
* 2008: Κι αν τα χρόνια περνούν - Το τραγούδι του Κ.Α.Π.Η. Κομοτηνής
* 2010: Οι φωνές των μπουάτ - Συλλογή (έκδοση περιοδικού)
* 2010: Αυτά που ρωτάς - Ζωντανά στο Κύτταρο (2CD LIVE)
* 2017: Σταβέντο (Επανέκδοση σε lp)
* 2019: Ωτοστόπ - Που πας αφέντη μέρμηγκα (Επανέκδοση σε lp)

### Συμμετοχές σε δίσκους άλλων δημιουργών

* 1971: Ο Κήπος (Λίνος Κόκοτος - Άκος Δασκαλόπουλος, ερμηνευτική συμμετοχή με δύο τραγούδια)
* 1976: Παναγιά μου - Παναγιά μου (Μαρίζα Κωχ, ερμηνευτική συμμετοχή στον "Τρελό" του Κώστα Βάρναλη)
* 1988: Γεια σου και σένα (Γιάννης Γιοκαρίνης, στίχοι και μουσική στην "Ηλεκτρική Σάμπα")
* 1991: Μαθήματα Πατριδογνωσίας (Με το τραγούδι "Παλιοκουφάλες")
* 1993: Τοπίο Μυστικό (Νότης Μαυρουδής - Τάσος Σαμαρτζής, ερμηνευττική συμμετοχή με δύο τραγούδια)
* 1994: Νύχτα από σεντέφι (Γιώργος Φραντζολάς, ερμηνευτική συμμετοχή με δύο τραγούδια)
* 1994: Ρομαντικοί Παραβάτες (Με το τραγούδι "Η φαντασία στην εξουσία")
* 1996: Επί Πτυχίω (Παραγωγή του δίσκου και Μουσική-Ερμηνεία στο "Αντισταθείτε" του Μ. Κατσαρού και στο "Ο κόσμος μας" του Γ. Απαρθινού)
* 1997: Φωνές χωρίς πρόσωπο (Τάκις Αλεξίου)
* 1998: Κόκκινος Άνεμος (Τάκις Αλεξίου - Άκος Δασκαλόπουλος)
* 2005: Για την Octava μόνο (Με το τραγούδι "Η Ιστορία του Διομήδη", έκδοση περιοδικού)
* 2007: Ζωντανοί στο Κύτταρο - Σκηνές Rock (Με το τραγούδι "Ωτοστόπ", σάουντρακ ντοκιμαντέρ)
* 2013: Μετρονόμος (Μουσική στην "Κλυταιμνήστρα", σε ποίηση Δημήτρη Λέντζου και ερμηνεία Φωτεινής Βελεσιώτου)
* 2015: Μέχρι τη Νίκη (Cd της Ert Open. Μελοποιεί και ερμηνεύει το ποίημα του Ναζίμ Χικμέτ "Για τα χέρια σας και την ψευτιά" σε απόδοση Γιάννη Ρίτσου)
* 2016: Αγάπης Χάδι (Τάκις Αλεξίου, ερμηνευτική συμμετοχή με δύο τραγούδια)
* 2018: Επαρχιακά μπλουζ νόστου και ερώτων (Βαρέα και Ανθυγιεινά, ερμηνευτική συμμετοχή με το τραγούδι "Κάθε Πρωί" των Βασίλη και Δημήτρη Ευφροσυνίδη)
* 2018: Σιωπή ν' ακούσουμε (Ερμηνευτική συμμετοχή με το τραγούδι "Διέξοδος", μουσική: Γιάννης Γεωργιλάς, στίχοι: Αθανάσιος Πέτσας)
* 2019: Ψέμα στο ψέμα (Λαυρέντης Μαχαιρίτσας, συμμετοχή ως συνθέτης και στιχουργός με δύο τραγούδια: Κι όλο σερφάρω, Στον γυμνό σου τον ώμο).
* Παράλληλα με τα παραπάνω, από το 1968 έως σήμερα, έχουν κυκλοφορήσει αρκετοί δίσκοι 45 στροφών και πάρα πολλές συλλογές από δισκογραφικές εταιρείες και εφημερίδες - περιοδικά, στις οποίες συμμετείχε ο τραγουδοποιός.

Πηγές
-----

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Θανάσης Γκαϊφύλλιας** |

* 
* 
*